
1. Inspecţiile ONU din Irak şi reacţii la acestea

 

Specialiştii Agenţiei Internaţionale a Energiei Atomice (AIEA) şi ai Comisiei de Control, Verificare şi Inspecţii a ONU (UNMOVIC) au inspectat Palatul prezidenţial al-Sejoud, instalaţiile de cercetare nucleară de la al-Tuwaitha, unde se produce uraniu îmbogăţit, precum şi instalaţiile de la al-Muthanna, unde au fost începute în anul 1985 primele cercetări în domeniul armelor chimice şi biologice. 

Secretarul de stat american, Colin Powell, a declarat că inspecţiile au demarat bine, dar nu se desfăşoară deocamdată la cotele prevăzute. El a precizat că nu există foarte multe contradicţii între afirmaţiile sale şi cele ale preşedintelui George W. Bush, care a apreciat că nu există semne încurajatoare asupra voinţei de dezarmare a Irakului. 

Secretarul general al ONU, Kofi Annan a calificat însă ca fiind bună cooperarea Irakului cu inspectorii ONU. La rândul său, ministrul britanic de externe, Jack Straw, i-a cerut lui Saddam Hussein să prezinte situaţia reală privind armele de distrugere în masă şi să profite de această ultimă şansă pentru a se supune deciziei comunităţii internaţionale. 

*

Ministerul irakian de externe a criticat inspecţiile ONU, făcând referire la vizita efectuată de specialiştii UNMOVIC în palatul prezidenţial de la al-Sejoud. Într-un comunicat difuzat de oficialii irakieni, purtătorul de cuvânt al ministerului a afirmat că inspectorii au început deja să abordeze o atitudine similară celei din timpul misiunilor precedente în Irak, care au fost conduse de fosta Comisie specială a Naţiunilor Unite (UNSCOM) şi care au fost marcate de tensiuni permanente între inspectorii ONU şi liderii Irakului. Purtătorul de cuvânt a subliniat că inspectorii au intrat în palat fără a purta echipamentul de protecţie necesar pentru a fi apăraţi de presupuse substanţe biologice sau nucleare şi s-a întrebat dacă această vizită nu are de fapt alte scopuri, cum ar fi cel de spionaj. "UNMOVIC şi AIEA trebuie să treacă un veritabil test privind credibilitatea lor şi să respecte promisiunile de profesionalism şi obiectivitate în spiritul Cartei ONU şi a dreptului internaţional", a precizat el. 

Şi vicepreşedintele irakian, Taha Yassin Ramadan, a acuzat inspectorii ONU pentru dezarmare că ar fi "spioni ai CIA şi ai Mossadului", afirmând că acţiunile acestora au drept scop înlesnirea unei eventuale intervenţii americane în Irak. "Inspectorii nu au venit pentru a se asigura că Irakul nu deţine arme de distrugere în masă, ci au venit pentru a furniza informaţii mai exacte pentru un eventual atac împotriva Irakului", a declarat acesta. Oficialul irakian a apreciat că informaţiile furnizate de inspectori ar permite americanilor şi aliaţilor britanici ai acestora să pună la cale atacuri precise. "În loc de a lansa 50 de rachete, nu vor lansa decât una asupra unui obiectiv al cărui amplasament îl cunosc", a subliniat Y. Ramadan.

*

Declaraţia irakiană referitoare la armele sale de distrugere în masă a fost remisă, la 6 decembrie a.c., inspectorilor pentru dezarmare prezenţi în Irak, iar la 8 decembrie a.c., Consiliului de Securitate al Naţiunilor Unite. 

Hans Blix, directorul executiv al Comisiei, a declarat că inspectorii îşi vor începe imediat activitatea de analiză şi a confirmat faptul că membrii Consiliului de Securitate vor examina modalitatea de publicare a declaraţiei Irakului. Consiliul de Securitate a însărcinat UNMOVIC cu analizarea documentului pentru a se asigura că publicarea sa nu va contraveni tratatelor internaţionale care interzic difuzarea de informaţii care pot fi utilizate în scopul fabricării sau procurării de arme de distrugere în masă. Consiliul de Securitate a subliniat că nici unul dintre membrii săi nu va afla informaţiile cuprinse în document înaintea celorlalţi. Potrivit oficialilor ONU, declaraţia irakiană ar putea conţine nume de companii occidentale şi detalii referitoare la contractele din trecut pe care acestea le-au realizat cu Irakul, aflat sub regimul unor sancţiuni internaţionale în vigoare, fapt ce ar putea determina deschiderea unor acţiuni în justiţie şi punerea unor state într-o situaţie dificilă.

Liderii irakieni consideră că aceste documente, care au fost transmise cu 24 de ore înaintea expirării termenului impus prin Rezoluţia 1441 din 8 noiembrie a.c., stabilesc faptul că Irakul nu deţine arme nucleare, chimice sau biologice şi ar trebui să fie suficiente pentru evitarea războiului. Pe de altă parte, oficiali americani şi britanici apreciază că declaraţiile Irakului nu corespund realităţii şi afirmă că deţin de informaţii, pe care refuză să le dezvăluie experţilor ONU, conform cărora Irakul posedă arme interzise.

 

2. Poziţia SUA privind rolul NATO în cazul unui război în Irak 

 

La 5 decembrie a.c., responsabili americani ai NATO au declarat că există patru domenii importante în care doresc cooperarea NATO în cazul unui conflict cu Irakul. Domeniile respective sunt următoarele: utilizarea mijloacelor colective de care dispune NATO, cum ar fi avioanele Awacs; suportul logistic al ţărilor care decid, în mod individual, să contribuie cu trupe; asistenţa acordată Turciei în cazul unui atac al Irakului şi asistenţa umanitară post-conflict. 

Adjunctul secretarului american al apărării, Paul Wolfowitz, a dezbătut aceste solicitări cu Secretarul general al NATO, George Robertson, şi cu ambasadorii Consiliului Atlanticului de Nord, cu prilejul unei vizite întreprinse la sediul Alianţei Nord-Atlantice. Potrivit analiştilor, aceste solicitări intervin într-un moment în care SUA au fost criticate, mai ales în interiorul Alianţei, pentru că au ţinut deoparte NATO de războiul din Afganistan după atentatele din 11 septembrie 2001. 

"Mesajul a fost bine primit de aliaţi", a declarat G. Robertson, precizând că mai mult de jumătate din ambasadorii celor 19 membri ai NATO au declarat că ţările lor susţin Statele Unite. "Nu s-a cerut ajutor militar imediat. Mai curând Ministerul american al Apărării a sugerat patru domenii în care NATO solicită sprijin. În cursul următoarelor săptămâni, NATO trebuie să analizeze modalitatea în care va răspunde deciziilor care au fost luate în timpul summit-ului Alianţei de la Praga, din 21 noiembrie a.c.", a adăugat Lordul George Robertson. Cu prilejul reuniunii NATO de la Praga, şefii de stat şi de guvern ai celor 19 au adoptat o declaraţie prin care s-au angajat să sprijine aplicarea Rezoluţiei 1441 a ONU prin măsuri eficiente, care însă nu au fost precizate. 

"În cazul unui conflict, Statele Unite ale Americii consideră drept bine venită susţinerea politică şi cooperarea militară a NATO", a declarat ambasadorul american la NATO, Nicholas Burns, adăugând că acest lucru dovedeşte încrederea reînnoită în Alianţa Nord-Atlantică a liderilor americani. 

N. Burns a precizat că aceasta este prima dată când rolul militar precis al NATO în cazul unei intervenţii în Irak este făcut public, chiar dacă Alianţa nu va fi direct implicată în luptă. 

 

3. Opinii privind începerea negocierilor de aderare ale Turciei la Uniunea Europeană 

 

Premierul danez, Anders Fogh Rasmussen, a cărui ţară asigură preşedinţia semestrială a Uniunii Europene, a declarat că la summit-ul de la Copenhaga nu va fi fixată o dată pentru începerea negocierilor de aderare cu Turcia. "Nu vom fixa o dată până când Turcia nu va îndeplini criteriile politice. Singura problemă este să găsim o modalitate de a exprima acest lucru la Copenhaga", a spus premierul danez. 

Pe de altă parte, Franţa şi Germania au adoptat, la 4 decembrie a.c., un punct de vedere comun, care propune începerea condiţionată de negocieri de aderare cu Turcia la 1 iulie 2005. Propunerea franco-germană prevede condiţionarea începerii efective a negocierilor de un raport pe care să îl elaboreze Comisia Europeană în a doua jumătate a anului 2004 cu privire la procesul de democratizare şi progresele economice ale Turciei. Potrivit propunerii franco-germane, în cazul în care raportul Comisiei Europene va conţine o apreciere pozitivă, negocierile în vederea aderării Turciei la UE vor fi deschise în mod automat pe 1 iulie 2005, iar negocierile se vor întinde pe o perioadă de câţiva ani. 

"Am cerut Turciei să prezinte un calendar concret de aplicare a reformelor. Acesta va fi foarte important pentru decizia finală privind stabilirea unei date", a precizat A. Rasmussen. "Există mai multe opţiuni în acest sens iar acestea vor fi discutate la Copenhaga. Apoi vom lua şi o decizie", a adăugat el. 

La rândul său, preşedintele Convenţiei privind viitorul Europei, Valery Giscard d'Estaing, a propus realizarea unei Europe unite, înainte de a se lua în calcul o eventuală aderare a Turciei la UE. "Nu am spus că intrarea Turciei în Uniunea Europeană va duce la desfiinţarea UE. Ce am afirmat este că trebuie mai întâi realizată Europa europenilor şi apoi vom mai vedea", a declarat fostul preşedinte francez. "Trebuie să reuşim, mai întâi, să integrăm cele zece noi state membre, apoi România şi Bulgaria. Trebuie să încercăm să satisfacem popoarele respective, astfel încât în următorii ani să nu încerce să ridice problema apartenenţei lor la Uniune", a adăugat oficialul francez.

Pe de altă parte, Turcia solicită în continuare stabilirea unei date de începere a negocierilor. "Anunţarea unei date clare va facilita rezolvarea mai multor probleme, inclusiv a celor regionale şi a celor legate de relaţiile dintre UE şi Turcia", a afirmat premierul turc, Abdullah Gul. 

"Turcia se opune deschiderii negocierilor de aderare la Uniunea Europeană în 2005, deoarece vom întâmpina dificultăţi extreme în încercarea de a convinge opinia publică să accepte această dată", a declarat, la rândul său, ministrul turc al afacerilor externe, Yasar Yakis. "Nu putem accepta această propunere. Am parcurs un drum lung în încercarea de a îndeplini toate criteriile UE stabilite la summit-ul de la Copenhaga, în iunie 1993, şi care prevăd respectarea principiilor democratice şi a drepturilor omului", a precizat oficialul turc. "Nu văd nici un motiv pentru care nu putem fi trataţi ca orice altă ţară candidată la UE. Există şi alte state pentru care a fost fixată o dată precisă înainte ca acestea să îndeplinească toate criteriile de la Copenhaga", a mai afirmat Yasar Yakis. 

Recep Tayyip Erdogan, liderul partidului aflat la putere în Turcia, a lansat o ultimă acţiune diplomatică pentru obţinerea, în cadrul summit-ului de la Copenhaga (12-13 decembrie a.c.), a unei date pentru aderarea ţării sale la UE. Potrivit ministrului turc al afacerilor externe, Turcia ar accepta ca Uniunea Europeană să amâne cu şase luni anunţul în legătură cu data începerii negocierilor de aderare. "Am putea stabili, la Copenhaga, că fixarea datei privind începerea negocierilor cu Turcia va fi anunţată în cadrul summit-ului european de la Salonic, din iunie 2003. Astfel, Grecia va fi cea care ne va oferi o dată", a declarat acesta. 

Turcia a primit în anul 1999 statutul oficial de ţară candidată la UE. 

 

4. Lucrările reuniunii OSCE de la Porto 

 

Cele 55 de ţări membre ale Organizaţiei pentru Securitate şi Cooperare în Europa (OSCE) au adoptat, la 7 decembrie a.c., la Porto, un cod de conduită prin care se angajează să lupte împotriva terorismului şi a traficului asociat acestuia. 

În acest sens, statele membre OSCE au adoptat o Cartă de prevenire şi luptă împotriva terorismului prin care se angajează să acţioneze pentru "a preveni, elimina, ancheta şi urmări actele teroriste, printr-o cooperare sporită". Membrii OSCE se angajează să elimine actele teroriste şi activităţile care le susţin, inclusiv cele de finanţare, deoarece acestea reprezintă încălcări ale legislaţiilor lor naţionale. Cu acelaşi prilej, participanţii prezenţi la reuniune au hotărât iniţierea unei conferinţe anuale pentru revizuirea chestiunilor legate de securitate. 

Carta adoptată reiterează o serie de măsuri pe care statele se angajează să le aplice pe teritoriul lor: să nu acorde adăpost persoanelor sau organizaţiilor teroriste, să nu susţină, activ sau pasiv, terorismul, să pedepsească actele teroriste şi să facă schimb de informaţii în acest domeniu. 

Statele OSCE şi-au luat angajamentul de a promova drepturile omului şi toleranţa şi de a lupta împotriva sărăciei, a instigărilor la ură şi a manipulării în scopuri teroriste a presei şi a tehnologiei informaţionale. În mod concret, OSCE recomandă instituirea de controale la frontieră şi monitorizarea eliberării de documente de identitate şi bilete de călătorie. 

Membrii OSCE au discutat şi despre legăturile dintre terorism şi criminalitatea transfrontalieră organizată, spălarea banilor şi traficul de fiinţe umane, droguri şi arme. 

Adoptarea documentelor finale a fost întârziată, timp de şase ore, de neînţelegerile dintre reprezentanţii Rusiei, Georgiei şi Republicii Moldova, în condiţiile în care cele două foste republici sovietice cer retragerea armamentului şi trupelor Rusiei care se află pe teritoriul lor şi au insistat ca Rusia să-şi îndeplinească angajamentele luate la summit-ul OSCE de la Istanbul, din noiembrie 1999 şi care nu au fost îndeplinite: încheierea unui acord cu Georgia referitor la închiderea bazelor din Cecenia, înainte de sfârşitul anului 2001 şi retragerea echipamentelor şi a muniţiei din Transnistria, înainte de sfârşitul anului 2002. 

 

5. O nouă etapă a terorismului internaţional 

 

Purtătorul de cuvânt al reţelei teroriste Al-Qaida, Abu Ghaith, a revendicat recentele atentate antiisraeliene de la Mombassa (Kenya) şi a ameninţat cu desfăşurarea de alte atacuri împotriva obiectivelor americane şi israeliene. "Natura acţiunilor noastre ne interzicea, în fazele anterioare, revendicarea operaţiunilor împotriva alianţei creştine, însă, în prezent, circumstanţele ne permit să facem acest lucru", a spus acesta. El a afirmat că obiectivele vitale şi proiectele strategice ale alianţei creştinilor şi evreilor vor fi vizate de viitoarele atacuri, de mari proporţii şi cu urmări grave, şi le-a cerut musulmanilor să se pregătească pentru următoarea etapă a luptei. "Musulmanii trebuie să înţeleagă care sunt obiectivele duşmanilor lor (...). Acţiunea pregătită de Statele Unite împotriva Irakului şi a poporului acestei ţări nu se limitează la înlăturarea regimului de la Bagdad şi a dictatorului Saddam Hussein, ci urmăreşte şi divizarea ţării, jefuirea resurselor ei şi ocuparea unei părţi vitale a lumii arabe, permiţând realizarea visului sioniştilor de a-şi întemeia un stat în teritoriul dintre Nil şi Eufrat", a declarat reprezentantul al-Qaida. 

Abu Ghaith le cere musulmanilor să lupte prin orice mijloace împotriva ocupanţilor, să "elibereze" Palestina şi regiunile în care se află cele două moschei sfinte (Marea moschee de la Mecca şi moscheea Profetului Mahomed de la Medina). "Inamicul trebuie intimidat prin operaţiuni clare şi precise peste tot în lume, pentru ca acesta să simtă pericolul, lipsa de securitate şi instabilitatea terestră, maritimă şi aeriană", a precizat el. 

*

Preşedintele american George W. Bush a declarat că recentele atentate din Kenya, îndreptate împotriva israelienilor, au fost puse la cale de organizaţia Al Qaida. El a opinat că asemenea acţiuni teroriste au subminat procesul de pace din Orientul Mijlociu şi au adus suferinţe tuturor locuitorilor zonei. 

Preşedintele Comisiei de Informaţii din Senatul american, Bob Graham, a declarat că este posibil ca activitatea teroristă să sporească "în următoarele săptămâni, mai ales pe fondul viitoarelor alegeri care vor avea loc în Israel şi a unui eventual război împotriva Irakului". La rândul său, vicepreşedintele Comisiei, Richard Shelby, a apreciat că dublul atentat din Kenya este preludiul unui val de atentate îndreptat împotriva Statelor Unite şi a aliaţilor lor. "Teroriştii sunt interesaţi de ţara noastră. Există mulţi terorişti şi potenţiali terorişti în Statele Unite şi cred că vor încerca să repereze ţinte nepăzite şi uşoare pentru a le lovi, aici, ca şi în străinătate", a declarat acesta.

Ambii senatori au avertizat că există riscul unor atacuri teroriste cu rachete sol-aer asupra avioanelor comerciale. "Sunt mii de astfel de rachete în lume. Oricine le poate cumpăra, oricine le poate transporta. Nu toate sunt atât de eficiente, dar cred că aceasta ar putea deveni una din metodele de atac terorist", a declarat Richard Shelby. "Cred că recent înfiinţata Administraţie pentru Securitatea Transporturilor ar trebui să iniţieze acţiuni imediate pentru a răspunde la un astfel de atac sau la orice atac îndreptat împotriva avioanelor comerciale americane", a declarat, la rândul său, senatorul Bob Graham.

Purtătorul de cuvânt al Administraţiei pentru Securitatea Transporturilor, Robert Johnson, a declarat că agenţia a abordat problema unor eventuale atacuri cu rachete sol-aer cu luni înainte de atacul eşuat din Kenya şi cooperează cu alte sevicii de securitate federale pentru a "elimina această nouă ameninţare". 

*

Subliniind trecerea într-o nouă fază a terorismului internaţional, atacul cu rachete desfăşurat de mici grupuri coordonate de organizaţii teroriste asupra unor obiective civile sau militare pe întreg globul, oficialii britanici intenţionează să-şi modifice sistemul de securitate, pentru a-şi spori gradul de pregătire în cazul unui atac terorist pe scară mare. Potrivit acestora, noul pachet de măsuri va fi prezentat în Parlament la începutul anului viitor, având drept scop crearea unui cadru mai bine adaptat pentru cazul unui atentat nuclear, biologic sau chimic. Actualele planuri de urgenţă au la bază legi adoptate în timpul războiului rece şi nu mai pot asigura măsurile necesare în cazul unor atentate de amploarea celor din 11 septembrie 2001 din Statele Unite. 

"Vrem ca oamenii să ştie că suntem pregătiţi pentru orice eventualitate, dar nu dorim să alarmăm opinia publică", a declarat purtătorul de cuvânt al guvernului, precizând că autorităţile iau în serios riscurile teroriste şi încearcă să găsească "o structură adaptată secolului XXI". Acesta a precizat că este în curs de constituire o reţea de gardieni care să poată informa populaţia locală despre natura unui astfel de atac şi să poată oferi ajutor în cazul unor evacuări masive, adăugând că guvernul britanic a achiziţionat peste 120000 de echipamente de decontaminare, pentru protecţia populaţiei în cazul unui atac chimic şi biologic, precum şi numeroase camere de decontaminare şi adăposturi.

*

Ţările membre ale Grupului celor şapte mari state industrializate din lume (G7) vor simula, în luna iunie a anului viitor, un atac terorist cu variolă pentru a-şi coordona acţiunile lor în cazul unui atac biologic real, au anunţat miniştrii Sănătăţii ai grupului G7 în cadrul unei reuniuni care a avut loc la 6 decembrie a.c. la Ciudad de Mexico. 

"Noi am pus la punct, timp de câteva luni bune, în SUA, un plan în cazul în care s-ar produce o epidemie de variolă. Acesta ar putea fi un atac extrem de serios", a declarat ministrul american al sănătăţii, Tommy Thompson, la încheierea lucrărilor celei de-a treia întâlniri a miniştrilor sănătăţii ai G7. "O treime din populaţia SUA ar putea muri în cazul unei astfel de catastrofe", a adăugat el. 

 

6. Alegerile prezidenţiale din Serbia 

 

La 8 decembrie a.c., alegătorii din Serbia au fost chemaţi din nou la urne pentru alegerea unui nou preşedinte, pentru funcţia supremă în stat fiind înregistraţi trei candidaţi - actualul preşedinte iugoslav, Voislav Koştuniţa, şi ultranaţionaliştii Voislav Şeşeli şi Borislav Pelevici. Precedentele alegeri s-au desfăşurat în septembrie şi octombrie a.c., fiind anulate din cauza slabei participări la vot. 

Ultimele sondaje preelectorale au evidenţiat faptul că şi de această dată la urne se va prezenta mai puţin de jumătate din electorat, fapt care ar conduce din nou la invalidarea scrutinului. În această situaţie, preşedintele Parlamentului sîrb, Nataşa Micici, urmează să asigure interimatul funcţiei de şef al statului, pentru o perioadă maximă de trei luni, până la organizarea de noi alegeri. Mandatul de cinci ani al preşedintelui în exerciţiu, Milan Milutinovici, expiră la începutul lunii ianuarie 2003. 

Potrivit Centrului pentru alegeri libere şi democratice (CESID) din Belgrad, "participarea sârbilor la vot a fost mai mică de pragul de 50% cerut de lege pentru validarea scrutinului". "La actualul tur de scrutin nu a participat decât 45% din electorat, din cele 6,5 milioane de persoane înscrise pe listele electorale", au declarat oficialii sârbi. Preşedintele iugoslav Voislav Koştuniţa a obţinut 57,9% din voturile exprimate, devansându-i pe Voislav Şeşeli şi pe Borislav Pelevici, care au obţinut 36, respectiv 3,3% din voturi.

Preşedintele iugoslav, Voislav Koştuniţa, a declarat că nu recunoaşte rezultatele scrutinului invalidat din nou din cauza ratei scăzute de participare la urne. "Nu recunoaştem rezultatele alegerilor din motive evidente, despre care am vorbit şi în timpul scrutinului trecut, invalidat în octombrie. Au existat mai multe nereguli", a precizat acesta. 

Dacă eşecul scrutinului va fi oficial confirmat de Comisia electorală, acesta va determina anularea alegerilor prezidenţiale, fără ca un al doilea tur să fie organizat. 

 

 

7. Analize privind economia mondială 

 

"Creşterea economică în zona euro dă semne de ameliorare şi s-ar putea accelera ajungând la 2,7%, în anul 2004, după un ritm de creştere de 1,8%, în 2003", a declarat preşedintele "Eurogroup", ministrul grec al finanţelor, Nikolaos Christodoulakis, la încheierea reuniunii responsabililor economici şi financiari din zona euro, care a avut loc la începutul lunii decembrie a.c. la Bruxelles. "În zona euro se constată ameliorarea unui anumit număr de parametri, ceea ce va avea un impact asupra încrederii consumatorilor şi ar putea contribui la dinamizarea creşterii economice în zona euro, un asemenea parametru fiind preţul petrolului", a precizat preşedintele "Eurogroup".

La rândul său, Comisarul european pentru probleme economice, Pedro Solbes, a estimat că, "dacă incertitudinile legate de ameninţările unui conflict armat şi de evoluţia pieţelor financiare s-ar disipa, economia europeană s-ar relansa încă din a doua jumătate a anului viitor, cu o creştere superioară potenţialului său şi ar atinge o medie de 2,7%, în 2004". Referindu-se la o eventuală scădere a ratei dobânzii Băncii Centrale Europene (BCE), pentru susţinerea viitoarei creşteri economice, Pedro Solbes a precizat că economiştii mizează pe o diminuare a dobânzilor BCE cu prilejul viitoarei sale reuniuni: "toate indiciile arată faptul că BCE va estima că dispune de o marjă pentru reducerea ratelor dobânzii în zona euro". Comisarul austriac Karl-Heinz Graser a apreciat că o reducere a ratelor dobânzii din partea BCE ar fi semn important pentru zona euro: "este clar că din punct de vedere psihologic, ne trebuie semnale importante pentru Europa".

Reuniunea Eurogroup a fost precedată de un dialog de politică macro-economică, care are loc de două ori pe an şi reuneşte miniştrii finanţelor, preşedintele BCE, Wim Duisenberg, organismul profesional european "Unice" şi confederaţia sindicală "ETUC".

Într-o alocuţiune rostită în faţa Comisiei pentru afaceri economice şi monetare a Parlamentului European, preşedintele BCE, Wim Duisenberg, a estimat că tensiunile inflaţioniste în zona euro se atenuează şi că riscurile care planează asupra creşterii economice persistă. "De la ultima reuniune, din 7 noiembrie a.c., impresia că tensiunile inflaţioniste se atenuează s-a accentuat, iar riscurile unei încetiniri a creşterii economice nu au dispărut", a precizat el. Wim Duisenberg a subliniat, de asemenea, că rata inflaţiei în zona euro ar urma să revină "pe parcursul anului 2003" sub nivelul de 2%, prag maxim tolerat pe termen mediu de către BCE.

Comisarul pentru probleme economice şi monetare, Pedro Solbes, s-a arătat la fel de încurajat de evoluţia inflaţiei, estimând că aceasta ar fi în medie de 2,3% în 2002, 2% în 2003 şi 1,8% în 2004. "Pe termen scurt, aceste previziuni sunt susţinute de scăderea continuă a creşterilor anterioare ale preţurilor alimentare şi energetice, de o presiune slabă la nivelul preţurilor en gros, anticipaţii inflaţioniste stinse şi, în sfârşit, de efectele favorabile ale aprecierii euro", a precizat el.

Potrivit lui Pedro Solbes, ecartul mare între ratele inflaţiei în rândul ţărilor zonei euro "nu constituie un subiect de îngrijorare", întrucât ţările care au ratele cele mai mari ale inflaţiei sunt economii de mică anvergură care au un "impact fragil asupra ratei inflaţiei pe ansamblul regiunii". Germania şi Belgia au rata inflaţiei cea mai scăzută din zonă, în timp ce Irlanda şi Portugalia au ratele cele mai ridicate. Potrivit analiştilor economici, diferenţa de inflaţie în zona euro "stânjeneşte" BCE în acţiunea sa vizând reducerea ratelor dobânzii.

*

"În condiţiile înregistrării unei creşteri economice de 1,2% în acest an, Europa va fi cea mai slabă din marile zone economice", precizează cotidianul financiar "The Wall Street Journal". "Acest fapt, continuă cotidianul citat, survine în condiţiile în care în Statele Unite ritmul de creştere economică se relansează în mod ferm, fiind în jur de 4%, iar Asia, fără a lua în calcul Japonia, va avea un ritm de creştere economică de 6%, în acest an. În condiţiile în care Statele Unite pot conta pe un consum tot mai puternic (+3,5%, în trimestrul al treilea al anului 2002), în Europa creşterea economică se bazează pe o singura variabilă: exporturile. Or, în condiţiile în care euro a revenit la nivelul dolarului, Europa are tot mai multe dificultăţi în a acumula devize".

"Pentru a recupera pierderile, Europa sau mai degrabă Euroland, poate miza pe dobânzile sale directoare", apreciază " The Wall Street Journal", remarcând că "spre deosebire de Rezerva Federală Americană (FED), care şi-a redus deja dobânzile sale directoare cu aproximativ 5,25 puncte, din ianuarie 2001 (ajungând la 0,75%), Banca Centrala Europeană nu şi-a redus dobânzile directoare decât cu 1,5% (ajungând la 3,25%). Reducând costul banilor, BCE ar putea face mai atractive împrumuturile şi, în felul acesta, ar putea relansa investiţiile".

"Cu toate acestea, apreciază "The Wall Street Journal", de data aceasta Europa nu va putea să-şi relanseze economia decât dacă atacă deficienţele sale recurente: lipsa de flexibilitate şi de fluiditate a pieţei europene a muncii. De fapt, făcând mai uşoare concedierile şi reducerile de salariu, întreprinderile europene vor putea să se adapteze mai uşor la conjunctură şi să se pregătească de relansare".

"Prăpastia care separă economia americană de economia europeană ţine şi de rolul Bursei. În Statele Unite, majoritatea întreprinderilor îşi asigură finanţarea în proporţie de 50% de la Bursă, în loc să se adreseze unei bănci. Or, falimentele, care au urmat căderii vertiginoase a Bursei americane în anul 2001 au permis asanarea pieţei americane şi relansarea economiei", conchide cotidianul american.

*

"În condiţiile în care relansarea mondială dă semne de ezitare, riscul unui conflict irakian grevează într-un mod difuz perspectivele economice", apreciază cotidianul "Le Monde".

La sfârşitul lunii septembrie a.c., Horst Koehler, directorul general al Fondului Monetar Internaţional, afirmase "că o acţiune militară de scurtă durată care s-ar derula în Irak, ar avea probabil un impact limitat asupra creşterii economice mondiale". În opinia sa, această acţiune ar putea avea chiar "un efect pozitiv", întrucât ar reprezenta o "clarificare a situaţiei politice". Analiştii politici constată că, după trei luni, în decembrie 2002, nu numai că situaţia nu s-a clarificat, dar ea este şi mai imprevizibilă. Votarea în unanimitate, în Consiliul de Securitate, a Rezoluţiei 1441 şi revenirea inspectorilor ONU pe teritoriul irakian a înlăturat deocamdată ameninţarea unui război unilateral care riscă să inflameze Orientul Mijlociu. Incertitudinea, afirmă analiştii politici, constituie o frână puternică în calea relansării economice. Această situaţie alimentează atitudinea de expectativă din partea întreprinderilor, care îşi amână proiectele de investiţii, apasă asupra moralului familiilor, care ezită să consume, într-un context în care şomajul progresează în mod constant iar preţurile la petrol cresc, provocând tensiuni inflaţioniste. Potrivit rapoartelor Organizaţiei pentru Cooperare Economică şi Dezvoltare (OECD), o creştere de 10 dolari pe baril timp de un an ar conduce în medie la o creştere temporară a inflaţiei de aproximativ o jumătate de procent.

Irakul, ce posedă 11% din rezervele mondiale de petrol, se află în centrul speculaţiilor. De la 17 septembrie a.c., data la care preşedintele Saddam Hussein a acceptat revenirea inspectorilor pe teritoriul ţării sale, până la venirea lor efectivă, la 27 noiembrie, preţul petrolului nu a încetat să oscileze, în funcţie de progresul negocierilor în cadrul ONU. Chiar dacă preţul petrolului s-a îndepărtat de nivelul de 30 de dolari pe care îl atinsese, la sfârşitul lunii septembrie, barilul se comercializează cu mai mult de 25 de dolari. Economiştii estimează că o creştere de 10 dolari a barilului de petrol, timp de un an de zile, ar diminua cu 0,6% creşterea economică mondială, cu 0,8% pentru Statele Unite şi cu 1% pentru Europa.

Experţii economici apreciază că o zecime din creşterea preţului petrolului se datorează situaţiei din Orientul Mijlociu. Pentru planetă, care consumă 76 miliarde de barili de petrol zilnic, aceasta înseamnă o cheltuială suplimentară cotidiană de peste 200 miliarde de dolari. Experţii economici nu sunt îngrijoraţi de riscul legat de oprirea producţiei irakiene, în caz de conflict, cât de o reacţie din partea altor exportatori musulmani, precum Arabia Saudită, care asigură 33% din producţia Organizaţei Ţărilor Exportatoare de Petrol (OPEC). Cartelul OPEC s-a declarat însă, la sfârşitul lunii noiembrie a.c., "dispus să furnizeze petrolul brut care ar putea fi necesar, inclusiv în cazul unui conflict cu Irakul". La rândul său, Agenţia Internaţională pentru Energie (AIE) ar putea plasa pe piaţă, în cazul unei întreruperi în aprovizionare, "până la 12 milioane de barili pe zi, într-un interval foarte scurt, pornind de la stocuri comerciale sau aparţinând guvernelor ţărilor membre", a afirmat directorul executiv al Agenţiei, această cantitate reprezentând de cinci ori volumul de producţie al Irakului, din luna octombrie a.c.

